送李雁湖大參赴遂寧  其二
作者：吳泳
朝代：宋

paragraphs: 恢恢大儀中，扶立惟三綱。
國風怨以怒，王道蕩無章。
栖栖魯東家，秉筆修天常。
廉陛不亂紀，冠履不易方。
斯今世運頹，禮義維楫亡。
三邊且病痱，羣盜方鴟張。
兵如潰隄螘，民甚赬尾魴。
厲階倘不夷，零露將侵裳。
李侯世柱史，識此治亂防。
揮袂別廣筵，振衣登高岡。
願言茂遠猷，挽河洒天狼。